User:Jahnavi Gadde

"రంగులద్దుకున్న రంగస్థలం" నూతన సొబగులతో నాటకాలు సన్నివేశాల్లో లీనమైపోతున్న ఆహూతులు

నవరసాత్మకం నాటకం... సర్వకళా సమాహారం నాటకం. భరతమహాముని నాటక శాస్త్రాన్ని రచించి వందల ఏళ్లయినా ఇప్పటికీ ఈ నాటకం అందరినీ ఆకట్టుకునే ఉత్తమ సాధనంగా అలరారుతోంది. పాత్రల ఆహార్యం, రంగాలంకరణలతో పాటు ప్రదర్శన విషయంలో ఎన్నెన్నో మార్పులు వచ్చాయి. మధ్యలో కొన్ని ఆటుపోట్లకు గురైనా సురభి నాటకాల ద్వారా ఉనికిని చాటుకుంటోంది. ఆధునిక నాటక రంగంలో రంగాలంకరణ, లైటింగ్‌, సౌండ్‌ సిస్టంలను మరింతగా తనలో మిళితం చేసుకుంటోంది. అభినయ నేషనల్‌ థియేటర్‌ ఫెస్టివల్‌ 2019లో గుంటూరులో మూడు రోజుల పాటు ప్రదర్శించిన నాటకాలే ఇందుకు నిదర్శనం. ఈ రంగానికి కొత్త రూపును తీసుకొచ్చేలా ప్రదర్శించిన వివిధ రకాల నాటకాలు, అందులోని సన్నివేశాలు ఆహుతులను భావోద్వేగాలకు లోనయ్యేలా చేశాయి. వెండితెరపై సినిమా చూసినట్టు రంగుల మేళవింపుతో ప్రత్యక్ష అనుభూతినిచ్చేలా ప్రదర్శితమైన నాటకాలు అలరించాయి. భావోద్వేగానికి అనుగుణంగా... గతంలో నాటకం జరుగుతున్నప్పుడు ఫోకస్‌ లైట్‌ ఎదురుగా రంగుల కవర్‌లను ఏర్పాటు చేసి సన్నివేశంలో భావోద్వేగానికి అనుగుణంగా ఆ రంగులనే ప్రదర్శిస్తూ ఉండేవారు. మారుతున్న సాంకేతికతను వినియోగించుకుని ఖరీదైన లైట్లను వినియోగిస్తూ నాటకంలో సన్నివేశానికి మరింత సొబగులు అద్దుతున్నారు. దీంట్లో భాగంగా పార్‌లైట్స్‌, ప్రొఫైల్‌ లైట్స్‌, ఎల్‌ఈడీ, స్మోక్‌, డిమ్మర్‌లను వినియోగిస్తూ పాత్రధారులు నటిస్తున్నప్పుడు సన్నివేశానికి అనుగుణంగా వారిపై లైటింగ్‌ పడేలా చేస్తున్నారు. కళ్ల ముందే  జరుగుతున్నట్లు... వేదికపై ప్రదర్శిస్తున్న నాటకంలోని సన్నివేశాలను కళ్లకు కట్టినట్లు ఆవిష్కరించేందుకు దర్శకులు ప్రయత్నిస్తూ సఫలీకృతమవుతున్నారు. సన్నివేశానికి అనుగుణంగా పాత్రధారుల ముఖ కవళికలు, నేపథ్య సంగీతం, బ్యాక్‌గ్రౌండ్‌ నిజమైనవిగా కనిపించేలా జాగ్రత్తలు తీసుకుంటున్నారు. ప్రేక్షకులకు సహజ సిద్ధమైన భావన కలిగేలా చేస్తున్నారు. ఆయా సన్నివేశాలను మర్చిపోకుండా వారి మనసులో ముద్ర వేయాలని మళ్లీ మళ్లీ చూసేందుకు రావాలని తగిన సాంకేతిక పరిజ్ఞానాన్ని వినియోగిస్తున్నారు. నాడు గొంతులే లౌడ్‌ స్పీకర్లు తెలుగునాట నాటక రంగం పురుడు పోసుకుని దాదాపు 130 సంవత్సరాలు దాటింది. తొలి రోజుల్లో చిన్నవేదికపై తాటాకుల కప్పు కింద రాత్రి వేళ అటు ఇటు కాగడాలు పెట్టి నాటకాన్ని ప్రదర్శించేవారు. సొంత గొంతులే లౌడ్‌ స్పీకర్లు. చాలాదూరం ఆ కంఠం వినిపించేది. మైపూతల కోసం బొగ్గు, సున్నం వాడేవారు. తర్వాత పెట్రోమాక్స్‌ దీపాలు, ట్యూబ్‌లైట్‌ కాంతులకు ఆ వేదికలు కనిపిస్తూ ఉండేవి. నాటక ప్రదర్శన అంటే ఆ గ్రామస్థులు సాయంత్రం వేళకు అన్ని పనులు ముగించుకుని హాయిగా భోజనం చేసి గోనెపట్టా చంకన పెట్టుకుని రంగస్థలం దగ్గరకు వచ్చేవారు. తెల్లవార్లు నాటకాన్ని చేసేవారు. ఇది ఒకప్పటి రంగస్థల అలంకరణల పరిస్థితి. నేడు సాంకేతికత  విప్లవంతో... ఇప్పుడు పరిస్థితులు మారాయి. నాటక ప్రదర్శనకు అనుగుణంగా పాత్రధారుల వేషధారణ స్పష్టంగా తెలిసేలా మేకప్‌ రంగం పరిణతి చెందింది. ధ్వని, విద్యుద్దీపాల సాంకేతికతలో విప్లవం వచ్చింది. సినిమాకు ధీటుగా ప్రదర్శనలు ఉంటున్నాయి. లైటింగ్‌ టెక్నిక్‌, వైర్‌ టెక్నిక్‌లను బాగా ఉపయోగించుకుంటున్నారు. ఇది ప్రేక్షకులను ఎంతగానో ఆకట్టుకుంది. వేదికపైకి రైలు రావడం, ఇటుక రాళ్లు ఎగరడం, భూమిలో నుంచి నీళ్లు చిమ్మడం లాంటివి బాబా నాటకంలో సురభి కంపెనీ ఈనాటికీ ప్రదర్శిస్తోంది. మాయాబజార్‌ నాటకాన్ని అదే పేరున సినిమాతో పోటీగా ప్రదర్శిస్తున్నారు. పొరుగు రాష్ట్రాలైన కర్ణాటక, తమిళనాడు, కేరళ తదితర రాష్ట్రాల్లో నాటక రంగాన సాంకేతిక పరిజ్ఞానాన్ని వినియోగించుకునే వారు రోజురోజుకీ పెరుగుతున్నారు.

అందరినీ కట్టిపడేసేలా: అభినయ శ్రీనివాస్‌, అభినయ థియేటర్‌ ట్రస్ట్‌ అధ్యక్షుడు నూతన సాంకేతిక సొబగులు అద్దుతూ నాటకాలు ప్రదర్శించాలంటే అందుకు అనుగుణంగా థియేటర్లు కావాలి. అవి అందుబాటులో ఉంటే లైటింగ్‌, సౌండ్‌ సిస్టంలను ఏర్పాటు చేసుకుని నాటకాలను వర్ణరంజితంగా, ఆలోచనాత్మకంగా ప్రదర్శించవచ్చు. 2006లో బహుభాషా నాటకోత్సవాలను ప్రారంభించి హైదరాబాద్‌, తిరుపతి, గుంటూరులలో ప్రదర్శిస్తూ ఇప్పటి వరకు 54 ఫెస్టివల్స్‌ను పూర్తిచేయగలిగాం.